PREDKLADACIA SPRÁVA
 

Na základe ustanovenia § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov a podľa článku 32 Legislatívnych pravidiel vlády Slovenskej republiky Ministerstvo cestovného ruchu a športu Slovenskej republiky (ďalej len ,,ministerstvo športu“) predkladá 
na medzirezortné pripomienkové konanie návrh poslanca Národnej rady Slovenskej republiky Pavla ĽUPTÁKA na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov (tlač 1480) (ďalej len ,,poslanecký návrh“).

Ministerstvo športu k poslaneckému návrhu uvádza nasledovné:

Všeobecne
Podľa dôvodovej správy je cieľom poslaneckého návrhu nahradiť súčasnú podmienku preukázania splnenia podmienok spôsobilosti prijímateľa verejných prostriedkov najneskôr do 30. novembra príslušného kalendárneho roka jednotnou lehotou 45 dní odo dňa straty alebo dočasného pozastavenia spôsobilosti prijímateľa verejných prostriedkov a upraviť následok márneho uplynutia tejto lehoty. 
Navrhovanou právnou úpravou sa pevný dátum 30. novembra nahrádza jednotnou lehotou 45 dní počítanou od straty spôsobilosti prijímateľa verejných prostriedkov alebo od jej dočasného pozastavenia. Cieľom je ustanoviť rovnaké časové obdobie rozhodné pre možnosť doplatenia zadržaných prostriedkov bez ohľadu na to, v ktorej časti kalendárneho roka nastala rozhodujúca skutočnosť.
Ak podmienky ustanovené zákonom nebudú splnené v 45-dňovej lehote, príslušné zadržané prostriedky sa použijú na plnenie úloh verejného záujmu v športe. Pri príspevku uznanému športu sa zachováva doterajší mechanizmus, podľa ktorého ministerstvo športu zodpovedajúcu časť príspevku uznanému športu použije na plnenie úloh verejného záujmu v športe.

Stanovisko
Ministerstvo športu zaujíma k poslaneckému návrhu nasledovné stanovisko:

Ministerstvo športu sa stotožňuje s cieľom predloženého poslaneckého návrhu vzhľadom nevyhnutný záujem zabezpečenia financovania športu, športových podujatí a športových činností a potrebou prijatia konkrétnych legislatívnych opatrení tak, aby mohli nadobudnúť účinnosť čo najskôr.  
Na základe vyššie uvedených dôvodov, ako aj z dôvodu potreby zabezpečiť využitie finančných prostriedkov v tomto rozpočtovom roku ministerstvo športu k účinnosti predloženého návrhu uplatňuje túto pripomienku:

Čl. II znie:
„Čl. II

Tento zákon nadobúda účinnosť dňom vyhlásenia.“.
	
V nadväznosti na zmenu účinnosti je potrebné upraviť prechodné ustanovenia. 

Záver

	Na základe vyššie uvedeného ministerstvo športu odporúča vláde Slovenskej republiky vysloviť s návrhom poslanca Národnej rady Slovenskej republiky Pavla ĽUPTÁKA na vydanie zákona, ktorým sa mení a dopĺňa zákon č. 440/2015 Z. z. o športe a o zmene a doplnení niektorých zákonov v znení neskorších predpisov (tlač 1480) súhlas po zapracovaní pripomienky uvedenej v stanovisku. 

